ટ્રસ્ટે શું અને કેવી રીતે કામ કર્યું? સૌથી પહેલાં કચ્છનાં ગામોની શાળાઓને તેમણે ગ્રાન્ટ આપવાનું શરૂ કર્યું. એ સમયે ભારતમાં બ્રિટિશ રાજ હતું, પણ કચ્છ સ્વતંત્ર રજવાડું હતું એથી બ્રિટિશરોની સુવિધાઓનો લાભ કચ્છને નહોતો મળતો. ટ્રસ્ટે ગામની શાળાઓને ગ્રાન્ટ આપી ગામમાં ભણતા છોકરાઓનું પ્રાઇમરી એજ્યુકેશન વધાર્યું એટલું જ નહીં, ત્યાંથી મુંબઈમાં આવી ભણતા છોકરાઓને સ્કૉલરશિપ તથા વગર વ્યાજની લોન આપી ભણવામાં મદદ કરી. આ ટ્રસ્ટે અત્યાર સુધીમાં પોણાત્રણ કરોડ રૂપિયાની લોન સ્ટુડન્ટ્સને આપી છે. ટ્રસ્ટનો એકમાત્ર ઉદ્દેશ છે કે સમાજના લોકો ઉચ્ચ શિક્ષણ મેળવે. દેશભરની કોઈ યુનિવર્સિટીમાં જ નહીં, વિદેશમાં ભણવા જવા માગતા સ્ટુડન્ટ્સને પણ આ ટ્રસ્ટે વ્યાજ વિનાની લોન આપી. ટ્રસ્ટની મદદને કારણે જ હવે સમાજમાં કોઈને એ મૂંઝવણ નથી કે પૈસા નથી તો છોકરાઓને ઉચ્ચ શિક્ષણ નહીં આપી શકાય.